Document ID: 32005R0873

A BIZOTTSÁG 873/2005/EK RENDELETE
(2005. június 9.)
a rostlen és a rostkender piacainak közös szervezéséről szóló 1673/2000/EK tanácsi rendelet alkalmazása részletes szabályainak megállapításáról szóló 245/2001/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rostlen és a rostkender piacainak közös szervezéséről szóló, 2000. július 27-i 1673/2000/EK tanácsi rendeletre (1), és különösen annak 9. cikkére,
mivel:
(1)
Az egyes szántóföldi növények termelői számára támogatási rendszer létrehozásáról szóló, 1999. május 17-i 1251/1999/EK tanácsi rendelet (2) 1. cikkének (2) bekezdése meghatározza a szántóföldi növényekre, beleértve a rostlent és a rostkendert, vonatkozó gazdasági évet. A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló, 2003. szeptember 29-i 1782/2003/EK tanácsi rendelet (3) hatályon kívül helyezését követően szükség van a 245/2001/EK bizottsági rendeletben (4) a rostlenre és a rostkenderre vonatkozó gazdasági év meghatározására.
(2)
A 245/2001/EK rendelet 5. cikkének (1) bekezdése hivatkozik az egyes közösségi támogatási programok integrált igazgatási és ellenőrzési rendszerének létrehozásáról szóló, 1992. november 27-i 3508/92/EGK tanácsi rendeletre (5). Mivel a rendeletet hatályon kívül helyezték, és annak helyébe az 1782/2003/EK rendelet lépett, a vonatkozó hivatkozást is megfelelően kell módosítani.
(3)
A 245/2001/EK rendelet 7. cikke ahhoz a feltételhez köti a támogatás kifizetését a len- és a kenderszalma rosttá történő feldolgozására, hogy a vonatkozó gazdasági évben benyújtott területalapú támogatási kérelemben a rostlennel, illetve rostkenderrel bevetett parcellákat bejelentették-e, ahogyan azt az egyes közösségi támogatási rendszerekre vonatkozó integrált igazgatási és ellenőrzési rendszer alkalmazására vonatkozó részletes szabályok megállapításáról szóló, 1992. december 23-i 3887/92/EGK bizottsági rendelet (6) 4. cikke előírja. Mivel a területalapú támogatási kérelmek helyébe az egységes kérelem lépett, mint ahogyan azt a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló, 2003. szeptember 29-i 1782/2003/EK tanácsi rendelet (7) által előírt kölcsönös megfeleltetés, moduláció, valamint integrált igazgatási és ellenőrzési rendszer végrehajtására vonatkozó részletes szabályok megállapításáról szóló, 2004. április 21-i 796/2004/EK bizottsági rendelet II. része II. címének I. fejezete említi, ezért a 245/2001/EK rendelet 7. cikkét ennek megfelelően módosítani kell.
(4)
A tapasztalatok azt mutatják, hogy a 245/2001/EK rendelet 8. cikkének (5) bekezdése, amely kötelezi a Bizottságot arra, hogy a tagállamok által szolgáltatott, a hosszú lenrost és a rövid len- és kenderrost garantált országos mennyiségeinek átcsoportosítására vonatkozó adatokat az Európai Unió Hivatalos Lapjának C sorozatában közzétegye, jelentős adminisztrációval jár, de az ágazat számára nem jelent hatékony segítséget, mivel a piaci szereplőket a tagállamok különben is tájékoztatják. A len és a kender feldolgozására nyújtott támogatás szabályainak egyszerűsítése érdekében ezt a rendelkezést törölni kell.
(5)
Az 1251/1999/EK rendelet hatályon kívül helyezésének következtében a rostlennel vagy rostkenderrel bevetett mezőgazdasági parcellák adatait össze kell vetni az 1782/2003/EK rendeletnek megfelelően meghatározott adatokkal, a 245/2001/EK rendelet 13. cikke szerint a lenrostra vagy kenderrostra nyújtott támogatás feltételeinek való megfelelés biztosítása érdekében.
(6)
Az eljárás megkönnyítésére és a technikai lehetőségek keretében a tagállamoknak és az importőröknek biztosítani kell a lehetőséget, hogy a kendernek a 245/2001/EK rendelet 17a. cikkében előírt harmadik országból történő behozatalára számítógépes rendszeren keresztül állítsanak ki, illetve alkalmazzanak engedélyeket.
(7)
A 245/2001/EK rendeletet ezért ennek megfelelően módosítani kell.
(8)
Az e rendeletben előírt intézkedések összhangban vannak a Természetesrost-piaci Irányítóbizottság véleményével,
ELFOGADTA EZT A RENDELETET:
1. cikk
A 245/2001/EK rendelet a következőképpen módosul:
1.
Az 1. cikk helyébe a következő szöveg lép:
„1. cikk
Cél és gazdasági év
(1) Ez a rendelet megállapítja a rostlen és a rostkender piacainak az 1673/2000/EK rendelettel létrehozott közös szervezése alkalmazására vonatkozó részletes szabályokat
(2) A gazdasági év július 1-jétől június 30-ig tart.”
2.
A 5. cikk (1) bekezdése b) pontjának helyébe a következő szöveg lép:
„b)
az elsődleges feldolgozó engedélyszáma, a termelőknek az 1782/2003/EK tanácsi rendeletben előírt azonosító száma az integrált igazgatási és ellenőrzési rendszerben, valamint a termelők neve és címe;”.
3.
A 7. cikk (1) bekezdésének első francia bekezdése helyébe a következő szöveg lép:
„-
az a rost előállítására szolgáló lennel, illetve kenderrel bevetett parcellákra vonatkozó 5. cikk rendelkezéseinek megfelelő adásvételi szerződésekben, feldolgozási kötelezettségvállalásokban, illetve feldolgozási szerződésekben, valamint a 796/2004/EK bizottsági rendelet II. része II. címének I. fejezetében említett, a gazdasági év kezdetének évére benyújtott egységes támogatási kérelmekben szereplő szalmából származik, és”.
4.
A 8. cikkből az (5) bekezdést el kell hagyni.
5.
A 13. cikk (1) bekezdésének második francia bekezdése helyébe a következő szöveg lép:
„-
az adásvételi szerződésekben említett, a mezőgazdasági parcellákra vonatkozó, a feldolgozási kötelezettségvállalásokkal és feldolgozási szerződésekkel kapcsolatos adatok összevetése annak megállapítására, hogy megfelelnek-e az 1782/2003/EK rendelettel összhangban meghatározottakkal,”.
6.
A 17a. cikk (1) bekezdése a második albekezdés után a következő albekezdéssel egészül ki:
„Az engedélyek kiállítása és alkalmazása történhet számítógépes rendszerek használatával, az illetékes hatóságok által meghatározott részletes szabályokkal összhangban. Ezen engedélyek tartalmának meg kell egyeznie az első és második albekezdésben említett engedélyek tartalmával. Azon tagállamokban, ahol nem áll rendelkezésre számítógépes rendszer, az importőr csak a papíron kibocsátott engedélyt használhatja.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
A 2005/2006-os gazdasági évtől alkalmazandó.
Ez a rendelet teljes egészében kötelező és közvetlenül alkalmazandó minden tagállamban.
Kelt Brüsszelben, 2005. június 9-én.

Labels: 1
17
10
6
15